Hajnal Csilla • 2020. május 25., 18:01	• utolsó módosítás: 2020. május 25., 18:09
Minden évben indítana csökkentett látogatású esti tagozatos osztályt a szentegyházi Gábor Áron Szakközépiskola, ha engedélyt kapnak rá, hiszen egyre több az érdeklődő, főleg amióta több munkahelyen kérnek igazolást a középiskolai tanulmányokról vagy az érettségiről. Hargita megyében egyedüliként a szentegyházi tanintézményben van lehetőség magyar tannyelvű csökkentett látogatásra esti tagozaton, ahol nincs korhatár, hiszen az érettségi oklevelet sosem késő megszerezni.
Nincs felső korhatár. Júliustól lehet iratkozni a szentegyházi tanintézmény csökkentett látogatású esti tagozatára • Fotó: Gábor Áron Szakközépiskola/Szentegyháza
A tanévszerkezet megfelel a nappali oktatásénak, tehát szeptembertől júniusig tart, az óraszám ellenben jóval kevesebb a szentegyházi Gábor Áron Szakközépiskola esti tagozatán, amely azért népszerű, mert egész Hargita megyében ez az intézmény kínál egyedül csökkentett látogatású esti tagozatos osztályt magyar tannyelven. Máshol a tanulóknak be kell járniuk naponta a munka után,
itt tömbösítve tartják az órákat a tanárok, havonta egy hetet vagy nyolc napot kell órákra járni,
és a diákok előre megkapják az órarendet, hogy ehhez tudják igazítani a munkájukat, napirendjüket – magyarázta megkeresésünkre Tankó Csilla, a tanintézmény igazgatója.
„Sokan jönnek a környező falvakból, de a Gyimesekből, Székelyudvarhelyről, Csíkszeredából, sőt már Kovászna megyéből is voltak jelentkezők, de nem mindenkihez jut el a közösségi oldalon meghirdetett plakátunk, pedig biztosan több mindenkit érdekel ez a lehetőség. 2017-ben, amikor iskolaigazgató lettem, az volt a gyakorlat, hogy minden második évben indult ilyen osztály az iskolánkban, mert akkorra gyűlt össze annyi érdeklődő. Most meglepődtünk, ugyanis
sokan kerestek meg, valószínűleg azért, mert változott a törvény, vagyis azoknak, akik például nevelőszülők akarnak lenni, fel kell mutatniuk egy igazolást, hogy be vannak iratkozva egy középiskolába vagy van érettségi oklevelük”
– tette hozzá az intézmény vezetője. Ezért a jelentkezőkre való tekintettel úgy határoztak, hogy minden évben indítanának osztályt, ha engedélyt kapnak rá a tanfelügyelőségtől. Van aki leérettségizik, van akinek elég a középiskolai tanulmányokat igazoló diploma is,
tavaly is volt sikeres érettségiző a szentegyházi esti tagozaton
– számolt be róla Tankó Csilla.
Azoknak, akik korábban elvégezték a hároméves szakiskolát, nem kell kilencedikbe iratkozniuk, hanem ők a tizenegyedik osztályhoz csatlakoznak, és a nappali tagozatosokkal együtt érettségizhetnek. Júliusban kezdődik az iratkozás, de már sokan érdeklődtek idáig is – tudtuk meg. Az iskola igazgatósága további információkkal a 0266–246897-es telefonszámon szolgál.